
	Παρουσίαση του ποιητικού βιβλίου

του Νίκου Κατσαλίδα

Η χλόη της Ανατριχίλας

στο Σπίτι της Κύπρου

Πολλοί ήταν οι άνθρωποι των Γραμμάτων και οι φίλοι του διακεκριμένου Βορειοηπειρώτη ποιητή, πεζογράφου, μεταφραστή, δοκιμιογράφου Νίκου Κατσαλίδα, που την Τρίτη 20 Μαρτίου 2018 παρακολούθησαν στο Σπίτι της Κύπρου στην Αθήνα την παρουσίαση του νέου ποιητικού του βιβλίου, με τίτλο Η χλόη της ανατριχίλας, που κυκλοφορεί από τις Εκδόσεις του Φοίνικα.

Τον Νίκο Κατσαλίδα καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, η οποία προλογίζοντας την εκδήλωση αναφέρθηκε στη ζωή και το σημαντικό έργο του. Ποιήματα διάβασε ο ηθοποιός Κώστα Γιαλίνης.

Για το βιβλίο μίλησαν ο ποιητής, πεζογράφος, δοκιμιογράφος κ. Κώστας Γ. Παπαγεωργίου, ο ποιητής,  πεζογράφος κ. Μάριος Μιχαηλίδης και ο ποιητής, δοκιμιογράφος, μεταφραστής, Διευθυντής Περιοδικού Νέα Ευθύνη κ. Δημήτρης Κοσμόπουλος. 

Όπως, χαρακτηριστικά, ανέφερε ο κ. Παπαγεωργίου, παρακολουθώντας κανείς την ποιητική πορεία του Κατσαλίδα γίνεται μάρτυρας συνεχών μετακινήσεων, κατά βάθος και κατά πλάτος του ποιητή, σε τόπους και χρόνους όπου ζυμώθηκε ο βιωματικός, ψυχικός, υπαρξιακός του πυρήνας˙ ένας πυρήνας που συνθέτουν, πάνω απ’  όλα, η νοσταλγία και η αγάπη για τον γενέθλιο τόπο, η κατασταλαγμένη λύπη για όλα όσα χάθηκαν (τόποι, πρόσωπα και πράγματα( και βέβαια η δραματική αίσθηση του μετέωρου ή, καλύτερα του έκθετου ανάμεσα σε δύο πατρίδες.
Καταθέσεις μιας ακόρεστης και άφθαρτης από τον χρόνο αγαπητικής σχέσης του ποιητή με τη γενέθλια γη, καθώς και με τους δικούς του ανθρώπους ανιχνεύει στην ποιητική συλλογή και ο κ. Μιχαηλίδης, ο οποίος επεσήμανε ότι η μνήμη στην ποίηση του Κατσαλίδα κατέχει μια σημαίνουσα θέση και λειτουργεί ως δύναμη ζωοποιός. Σύμφωνα με τον κ. Μιχαηλίδη όλα τα ποιήματα της συλλογής αντλούν από τις βαθιές ρίζες του ποιητικού λόγου, καθώς ο ποιητής χειρίζεται και εφαρμόζει τον έμμετρο λόγο και κυρίως τον ιαμβικό 15σύλλαβο. Μια επιλογή που δεν είναι, όμως, όπως διευκρινίζει, ούτε παθητική μίμηση ούτε σημάδι αμφισβήτησης της νεωτερικής γραφής, αφού το πνεύμα και το ήθος της παραδοσιακής στιχουργικής στη συλλογή καθορίζονται από την ανυπέρβλητη δύναμη της μνήμης.
Όπως εύστοχα συνόψισε ο κ. Κοσμόπουλος, ο ποιητής αναπτύσσει μια ποιητική τοπολογία που καταρδεύεται, βλαστάνει και καρπίζει από τρία ποτάμια: Το πρώτο είναι το πυρίκαυστο βιωματικό υλικό … Η βιωματική ύλη διασταυρώνεται με το δεύτερο ποτάμι που είναι η εκφραστική παράδοση της συλλογικής ετερότητας, του κόσμου, δηλαδή, στον οποίον ανήκει ο ποιητής, κι αυτή δεν είναι άλλη από την παράδοση του δημοτικού τραγουδιού … Το τρίτο ποτάμι του ποιητικού κήπου του Κατσαλίδα είναι, τέλος, σύμφωνα με τον κ. Κοσμόπουλο, η έντεχνη παράδοση στη διαχρονία της ως ενιαίο και αδιατάρακτο εκφραστικό και πνευματικό, με την οντολογική έννοια, γεγονός.
Κατά την αντιφώνησή του ο κ. Κατσαλίδας, αφού ευχαρίστησε το Σπίτι της Κύπρου και όλους τους συντελεστές της εκδήλωσης, αναφέρθηκε στην ποιητική εκφραστική της νέας του συλλογής, τα περισσότερα ποιήματα της οποίας γράφτηκαν ανάμεσα Άνω Λεσινίτσα, περιοχής Θεολόγου Αγίων Σαράντα, και Αθήνας, κατά το 2010-2014. Όπως είπε, τα καλοκαίρια του 2010-2014, όταν γύριζα στη γενέτειρα με τους γονείς … ξαναβρέθηκα κοντά στα μοτίβα του πόνου, του νόστου, της φύσης, της εφηβείας, του θανάτου, της αιωνιότητας της ιδιαίτερης πατρίδας που επέμεναν να ξαναπλαστούν αβρά στο γνωστό από παλιά, για μένα, λαϊκό χυτήριο.

